《献金陵牧薛大夫白马诗》
宋代·王曾

白马披丝练一团，今朝被绊欲行难。
雪中放去唯留迹，月下牵来祇见鞍。
赂北长鸣天外远，临风斜坠耳边寒。
自知毛骨还应异，更请王良子细看。

作者简介：（978—1038）青州益都人，字孝先。真宗咸平五年进士第一。累官吏部侍郎，两拜参知政事。曾规谏真宗造天书、大建玉清昭应宫事。仁宗立，刘太后听政，拜中书侍郎、同中书门下平章事，朝廷倚以为重。以裁抑太后姻亲，罢知青州。景祐元年，召入为枢密使，次年复拜相，封沂国公。因与吕夷简不协，俱罢，出判郓州。卒谥文正。有《王文正公笔录》。